Tragedia da galleria de Graçie

A **tragedia da galleria de Grazie** a definisce a tragica mòrte de 354 persoñe ch'a l'é avvegnua à Zena a-a neutte di 23 d'ottobre do 1942.

## A galleria
Inti anni tra o 1910 e o 1922 doî tunnel, ciammæ de Graçie ò de Caignan, son stæti tiæ sciù sotta tæra à Zena pe conligâ ciù de lengê o pòrto co-e staçioin de ferrovia de Ciassa Prinçipe e Zena Brignoe. Ste gallerie chì comensavan con unn'unica gallaia ch'a comensava à Caladda de Graçie, no lontan da-a colliña de Caignan, e ch'a se spartiva inte doe ramme à unna sola pista da-a rente à Ciassa De Ferræ. Tutte doe e ramme sciortivan inta gallaia Traversadda (oua Traversadda vegia), ch'a conliga e doe staçioin: quella de ponente inta direçion da staçion de Prinçipe e quella de levante inta direçion da staçion de Brignoe.

Ste gallerie chì ean stæte desmisse apreuvo à l'avertua, à montâ e in azzonta à quella de primma, d'unna neuva galleria à doggia colissa (a gallaia de Traversadda neuva) ch'a conligava e staçioin de Brignoe e Ciassa Prinçipe, comensâ do 1939, e a-i tempi da Segonda Guæra Mondiâ son stæte deuviæ comme refugio pe-a popolaçion inti bombardamenti. L'intrâ do refugio de Graçie a l'ea collocâ da-a rente à Pòrta de Sant'Andria e a l'ea tegnua reisegosa da-o momento che pe intrâghe gh'ea da anâ zu pe unna scainâ drita de 150 scæn.

## A tragedia di 23 d'ottobre do 1942

A-a neutte di 22 d'ottobre, i bombardê britannichi aivan xoou sorvia a-a çittæ pe desganciâ ben ben de dozzeñe de tonnëi de bombe, coscì che quande a scireña do raid aereo a l'à sonou torna a-a seia apreuvo, miggiæa de persoñe se son descadenæ a-o refugio. Inta carca ch'a l'é vegnua feua, quarchedun o l'é scuggiou zu di scæn e o l'é stæto investio da quelli che ghe vegnivan apreuvo, con bloccâ o passaggio, tanto che çentanæa de persoñe derê à loiatri an continuou à sponciâ piggiæ da-o panico pe çercâ de intrâ into refugio, con sciaccâse e soffocâse un con l'atro.

Tra quelli presenti gh'ea ascì o Gieumo Quaggia, un ex wrestler olimpico che à quelli tempi o travaggiava into pòrto, ch'o l'à contou ch'o l'ea stæto sarvou solo perché o l'aiva un cappotto in sciô brasso ch'o l'à fonçionou comme un cuscin ch'o protezeiva o seu peto, tanto che inte unn'intervista do 2012 o cardinâ Angelo Bagnasco o l'aiva contou che i seu genitoî aivan piggiou cammin verso a gallaia ma seu moæ, pe tempi gräia, a s'ea piggiâ poia da tròppa folla e donca aivan cangiou d'idea inte l'urtimo momento, con refugiâse incangio into vexin cine *Grattacielo*.

Segondo i rappòrti offiçiæ 354 persoñe son stæte sciaccæ a-a mòrte inta carca, ma quarchedun o dixe che e vittime ean stæte in veitæ ciù de 500; i còrpi estræti da-a gallaia ean stæti missi in fia da-a rente a-a Banca d'Italia. Dapeu da guæra, l'accesso a-a gallaia o l'ea stæto miägiou e a gallaia abbandonâ scin a-a construçion da metropolitaña, che inta seçion tra San Zòrzo e De Ferræ o l'anava apreuvo a-a stradda da vegia gallaia. A-a Pòrta de Sant'Andria, donde gh'ea l'intrâ do refugio, quarche targa commemorativa a l'é stæta missa à arregordâ a tragedia, e tutti i anni se tëgne unna messa commemorativa inta vexiña gexa de San Donou.

## Nòtte


## Atri progetti

Categorîa:Stöia de Zena